FI Euroopan unionin virallinen lehti L 322/4

NEUVOSTON ASETUS (EU) 2015/2265,

annettu 7 päivänä joulukuuta 2015,

tiettyjä kalastustuotteita koskevien unionin autonomisten tariffikiintiöiden avaamisesta ja hallinnoinnista vuosina 2016–2018

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,

ottaa huomioon Euroopan komission ehdotuksen,

sekä katsoo seuraavaa:

(1) Tiettyjen kalastustuotteiden tarjonta unionissa on nykyisin riippuvainen kolmansista maista tulevasta tuonnista. Tyydyttääkseen kalastustuotteiden kysyntänsä unioni on viimeisten 18 vuoden aikana tullut yhä riippuvaisemmaksi tuonnista. Jotta unionin kalastustuotteiden tuotanto ei vaarantuisi ja jotta unionin jalostusalalle voitaisiin varmistaa riittävä tarjonta, olisi joidenkin kalastustuotteiden tuontitulleja alennettava tai tuontitullit suspendoitava asianmukaisen suuruisten tariffikiintiöiden puitteissa. Unionin tuottajien olisi tasapuolisten toimintaedellytysten varmistamiseksi otettava huomioon myös yksittäisten kalastustuotteiden riskialttius unionin markkinoilla.

(2) Neuvoston asetuksella (EU) N:o 1220/2012 (1) avattiin tiettyjä kalastustuotteita koskevat unionin autonomiset tariffikiintiöt ja säädettiin niiden hallinnoinnista kaudeksi 2013–2015. Koska mainitun asetuksen soveltamiskausi päättyy 31 päivänä joulukuuta 2015, on tärkeää, että siihen sisältyvät asiaankuuluvat säännöt otetaan huomioon kaudella 2016–2018.

(3) Kaikille unionin tuojille olisi varmistettava yhtäläinen ja keskeytyksetön pääsy tässä asetuksessa säädettyihin tariffikiintiöihin, ja tariffikiintiöiden puitteissa kannettavaa tullia olisi sovellettava keskeytyksettä kaikkiin jäsenvaltioihin suuntautuvaan asianomaisten kalastustuotteiden kaikkeen tuontiin siihen asti, kun kiintiöt on käytetty loppuun.

(4) Komission asetuksessa (ETY) N:o 2454/93 (2) säädetään tariffikiintiöiden hallinnointijärjestelmästä, jossa sovelletaan tuotteiden vapaaseen liikkeeseen luovutusta koskevien ilmoitusten vastaanottopäivän mukaista aikajärjestystä. Komission ja jäsenvaltioiden olisi hallinnoitava tämän asetuksen nojalla avattuja tariffikiintiöitä tämän järjestelmän mukaisesti.

(5) Euroopan unionin ja Kanadan välisen laaja-alaisen talous- ja kauppasopimuksen soveltaminen muuttaa Pandalus borealis -lajin katkarapujen, jotka kuuluvat tämän asetuksessa säädettyyn tariffikiintiöön, osalta käytettävissä olevaa etuuskohteluun perustuvaa pääsyä unionin markkinoille. Tätä kiintiötä olisi näin ollen mukautettava siten, että voidaan varmistaa samantasoiset etuuskohteluun perustuvat toimitukset unionin markkinoille kuin ennen kyseisen sopimuksen voimaantuloa tai sen väliaikaista soveltamista.

(6) Euroopan talousyhteisön ja Norjan kuningaskunnan välisen sopimuksen lisäpöytäkirjan, josta neuvoteltiin samanaikaisesti vuosia 2014–2021 koskevan ETA:n rahoitusjärjestelmän kanssa, soveltaminen muuttaa sillin ja silakan, jotka kuuluvat kahteen tässä asetuksessa säädettyyn tariffikiintiöön, osalta käytettävissä olevaa etuuskohteluun perustuvaa pääsyä unionin markkinoille. Sen vuoksi näitä kiintiöitä olisi mukautettava siten, että voidaan varmistaa samantasoiset etuuskohteluun perustuvat toimitukset unionin markkinoille kuin ennen kyseisen lisäpöytäkirjan voimaantuloa tai sen väliaikaista soveltamista.

(7) On tärkeää turvata kalanjalostusteollisuuden kalaraaka-aineiden toimitusvarmuus, jotta voidaan mahdollistaa jatkuva kasvu ja investoinnit ja jotta voidaan ennen muuta auttaa sitä sopeutumaan suspensioiden muuttamiseen kiintiöiksi ilman toimitusten häiriintymistä. Sen vuoksi on sellaisten tiettyjen kalastustuotteiden osalta, joihin on sovellettu suspensioita, aiheellista säätää järjestelmästä, joka johtaa sovellettavien tariffikiintiöiden automaattiseen korotukseen.

(8) Tariffikiintiöiden yhteisen hallinnoinnin tehokkuuden varmistamiseksi jäsenvaltioiden olisi voitava lukea tariffikiintiöihin tosiasiallista tuontiaan vastaavat tarvittavat määrät. Koska tällainen hallinnointimenetelmä edellyttää tiivistä yhteistyötä jäsenvaltioiden ja komission välillä, komission olisi voitava seurata, miten nopeasti tariffikiintiöt käytetään, ja ilmoitettava tästä jäsenvaltioille,

ON HYVÄKSYNYT TÄMÄN ASETUKSEN:

1 artikla

Suspendoidaan liitteessä lueteltujen tuotteiden tuontitullit tai alennetaan niitä liitteessä mainitulle tasolle siinä mainituissa tariffikiintiöissä, mainittuina kausina ja mainittujen määrien rajoissa.

2 artikla

Tämän asetuksen 1 artiklassa tarkoitettuja tariffikiintiöitä hallinnoidaan asetuksen (ETY) N:o 2454/93 308 a ja 308 b artiklan sekä 308 c artiklan 1 kohdan mukaisesti.

3 artikla

1. Tariffikiintiötä, jonka järjestysnumero on 09.2794, sovelletaan Pandalus borealis ja Pandalus montagui -lajien jalostettaviksi tarkoitettuihin keitettyihin ja kuorittuihin katkarapuihin; kiintiön vuotuiseksi määräksi vahvistetaan tämän asetuksen liitteessä 30 000 tonnia ja sitä supistetaan automaattisesti 7 000 tonniin vuodessa 1 päivästä tammikuuta sitä vuotta seuraavana vuonna, jona Euroopan unionin ja Kanadan välinen laaja-alainen talous- ja kauppasopimus tulee voimaan tai sitä aletaan soveltaa väliaikaisesti, sen mukaan, kumpi tapahtuu ensin.

2. Tariffikiintiötä, jonka järjestysnumero on 09.2788, sovelletaan jalostettavaksi tarkoitettuun silliin tai silakkaan, jonka kappalepaino on suurempi kuin 100 g, tai ns. perhosfileeseen, jonka kappalepaino on suurempi kuin 80 g; kiintiön vuotuiseksi määräksi vahvistetaan tämän asetuksen liitteessä 17 500 tonnia ja sitä supistetaan automaattisesti 12 000 tonniin vuodessa alkaen kahden kuukauden kuluttua siitä, kun Euroopan talousyhteisön ja Norjan kuningaskunnan välisen sopimuksen lisäpöytäkirja, josta neuvoteltiin samanaikaisesti vuosia 2014–2021 koskevan ETA:n rahoitusjärjestelmän kanssa, tulee voimaan tai sitä aletaan soveltaa väliaikaisesti, sen mukaan, kumpi tapahtuu ensin. Automaattista supistusta ei kuitenkaan sovelleta, jos kyseisen tariffikiintiön käytettävissä oleva määrä asianomaisella hetkellä on 12 000 tonnia tai vähemmän.

3. Tariffikiintiötä, jonka järjestysnumero on 09.2792, sovelletaan jalostettavaksi tarkoitettuun silliin tai silakkaan, joka on mausteissa ja/tai etikassa käsitelty, suolavedessä, säilytettynä tynnyreissä, joiden valutettu nettopaino on vähintään 70 kg; kiintiön vuotuiseksi määräksi vahvistetaan tämän asetuksen liitteessä 15 000 tonnia ja sitä supistetaan automaattisesti 7 500 tonniin vuodessa alkaen kahden kuukauden kuluttua siitä, kun Euroopan talousyhteisön ja Norjan kuningaskunnan välisen sopimuksen lisäpöytäkirja, josta neuvoteltiin samanaikaisesti vuosia 2014–2021 koskevan ETA:n rahoitusjärjestelmän kanssa, tulee voimaan tai sitä aletaan soveltaa väliaikaisesti, sen mukaan, kumpi tapahtuu ensin. Automaattista supistusta ei kuitenkaan sovelleta, jos kyseisen tariffikiintiön käytettävissä oleva määrä asianomaisella hetkellä on 7 500 tonnia tai vähemmän.

4. Komissio ilmoittaa ilman aiheetonta viivytystä jäsenvaltioille, että 1–3 kohdassa vahvistetut edellytykset ovat täyttyneet, ja julkaisee uutta sovellettavaa tariffikiintiötä koskevat tiedot Euroopan unionin virallisen lehden C-sarjassa.

4 artikla

1. Komissio varmistaa ilman aiheetonta viivytystä, onko sellaisen kalastustuotteen osalta, johon tätä artiklaa sovelletaan liitteen mukaisesti, 80 prosenttia vuotuisesta tariffikiintiöstä käytetty asianomaisen kalenterivuoden syyskuun 30 päivänä. Mikäli näin on, liitteessä vahvistetun vuotuisen tariffikiintiön katsotaan nousseen automaattisesti 20 prosentilla. Korotettu vuotuinen tariffikiintiö on kyseisen kalastustuotteen osalta asianomaisena kalenterivuonna sovellettava tariffikiintiö.

2. Vähintään yhden jäsenvaltion pyynnöstä komissio varmistaa, onko sellaisen kalastustuotteen osalta, johon tätä artiklaa sovelletaan liitteen mukaisesti, 80 prosenttia vuotuisesta tariffikiintiöstä käytetty ennen asianomaisen kalenterivuoden syyskuun 30 päivää, sanotun kuitenkaan rajoittamatta 1 kohdan soveltamista. Mikäli näin on, sovelletaan 1 kohtaa.

3. Komissio ilmoittaa ilman aiheetonta viivytystä jäsenvaltioille, että 1 tai 2 kohdassa vahvistetut edellytykset ovat täyttyneet, ja julkaisee uutta sovellettavaa tariffikiintiötä koskevat tiedot Euroopan unionin virallisen lehden C-sarjassa.

4. Edellä 1 kohdan mukaisesti korotettuun tariffikiintiöön ei voida soveltaa asianomaisena kalenterivuonna muita korotuksia.

5 artikla

Komissio ja jäsenvaltioiden tulliviranomaiset tekevät tiivistä yhteistyötä varmistaakseen tämän asetuksen moitteettoman hallinnoinnin ja soveltamisen valvonnan.

6 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2016 alkaen 31 päivään joulukuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä joulukuuta 2015. Neuvoston puolesta Puheenjohtaja C. CAHEN

(1) Neuvoston asetus (EU) N:o 1220/2012, annettu 3 päivänä joulukuuta 2012, kauppaan liittyvistä toimenpiteistä tiettyjen kalastustuotteiden tarjonnan varmistamiseksi unionin jalostajille vuosina 2013–2015 sekä asetusten (EY) N:o 104/2000 ja (EU) N:o 1344/2011 muuttamisesta (EUVL L 349, 19.12.2012, s. 4).

(2) Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).